Polisieman in oprit doodgeskietArgieffoto ŉ Polisiekolonel van Witbank in Mpumalanga is Dinsdagaand in die oprit voor sy huis koelbloedig doodgeskiet. Lt.kol. Fana Simon Maseko het net voor sy huis in Mtsukistraat in Ackerville stilgehou, toe twee gewapende mans op hom losgebrand het. Hy het op die toneel gesterf. Brig. Vishnu Naidoo, nasionale polisiewoordvoerder, sê die skieters het met leë hande van die toneel gevlug. Die motief vir die moord op Maseko is nie tans bekend nie. Genl. Khehla John Sitole, nasionale kommissaris van die polisie, het opdrag gegee dat ŉ 72-uur-aksieplan in werking gestel word om die moordenaars so vinnig moontlik vas te trek. Volgens Naidoo is lede van die polisie se misdaadintelligensie-eenheid, forensiese kenners, en speurders van die polisie en die Valke tans besig om elke moontlike leidraad op te volg om die skuldiges op te spoor. “Ek het die provinsiale span opdrag gegee om geen hulpbronne te ontsien nie om die mense wat hiervoor verantwoordelik was op te spoor,” het Sitole gesê. “’n Aanval op ŉ polisiebeampte is ŉ aanval op die nasie en as nasie moet ons saamstaan om hierdie voortgesette aanvalle op ons mans en vroue in blou onmiddellik stop te sit.” Sitole het ŉ beroep gedoen op enigiemand met meer inligting oor die skietvoorval om dit by Stop Misdaad by 0860 010 111 aan te meld.